次韻龍仁夫種菊二首  其二
作者：俞德鄰
朝代：宋

paragraphs: 種菊東籬下，菊密荒疎籬。
掇英浥墜露，想像淵明詩。
猗嗟子龍子，磊落山林姿。
欽翹二三客，異郡同襟期。
而我何爲者，俛首供丁推。
寧復飲我酒，歡飫均嬿私。
乃知意氣合，豈計新相知。
蹇予久衰曳，素髮颯已垂。
何能借九翮，一朝奮天池。
但當對菊飲，與君賡醉時。